Diari Oficial de la Generalitat Valenciana


Sumari del DOGV 7899, del 19-10-2016 (2016/8156)

RESOLUCIÓ de 17 d'octubre de 2016, del director general de Relacions amb les Corts, per la qual es disposa la publicació del conveni marc entre la Universitat de València-Estudi General i l'Institut Valencià d'Art Modern (IVAM) per a cooperar en l'estudi, la investigació, la recuperació i la difusió de l'art modern i contemporani.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7899

Data del DOGV
:   19-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8156


Data del document
:   17-10-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 d'octubre de 2016, del director general de Relacions amb les Corts, per la qual es disposa la publicació del conveni marc entre la Universitat de València-Estudi General i l'Institut Valencià d'Art Modern (IVAM) per a cooperar en l'estudi, la investigació, la recuperació i la difusió de l'art modern i contemporani. [2016/8156]  
La Universitat de València-Estudi General i l'Institut Valencià d'Art Modern (IVAM), han subscrit, prèvia tramitació reglamentària, el dia 4 de juny de 2015, un conveni marc per a cooperar en l'estudi, la investigació, la recuperació i la difusió de l'art modern i contemporani.  
  
En compliment del que estableix l'article 20 del Decret 176/2014, de 10 d'octubre, del Consell, procedeix la publicació en el Diari Oficial de la Generalitat Valenciana del conveni esmentat, que ha quedat inscrit en el Registre de Convenis de la Generalitat amb el número 734/2016 i que figura com a annex d'aquesta resolució.  
  
València, 17 d'octubre de 2016.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Universitat de València - Estudi General i l'Institut Valencià d'Art Modern (IVAM), per a cooperar en l'estudi, la investigació, la recuperació i la difusió de l'art modern i contemporani  
  
Reunits  
D'una part, Esteban Morcillo Sánchez, rector de la Universitat de València (d'ara en avant, la Universitat), en nom i representació d'aquest, amb domicili a l'avinguda Blasco Ibáñez, 13, 46093 de València, en exercici de les competències que a aquest efecte li reconeix la Llei Orgànica 6/2001, de 21 de desembre, d'Universitats; els estatuts d'aquesta universitat, aprovats per Decret 128/2004, de 30 de juliol, del Consell de la Generalitat (DOCV 03.08.2004), i el Decret 49/2010, de 26 de març, relatiu al seu nomenament.  
D'una altra part, José Miguel García Cortés, director gerent de l'Institut Valencià d'Art Modern (IVAM), NIF: Q1065428K, amb domicili social a València, carrer Guillem de Castro, 118, qui intervé en nom i representació d'aquest en exercici de les competències delegades per la presidenta de l'IVAM, per Resolució de 13 de març de 2015 (DOCV 7488, 18.03.2015) i de l'Acord del Consell de data 29 de maig de 2015 de conformitat amb el Decret 176/2014 de 10 d'octubre, del Consell.  
  
Ambdós parts es reconeixen plena capacitat i competència per a la firma del present conveni marc de col·laboració, per la qual cosa:  
  
exposen  
  
I. Que la Universitat de València, d'acord amb el que disposa l'article 3 dels seus estatuts es configura com un servei públic dirigit a «[?]impartir les ensenyances necessàries per a la formació dels estudiants, la preparació per a l'exercici d'activitats professionals o artístiques i l'obtenció, si és el cas, dels títols acadèmics corresponents, així com per a l'actualització permanent del coneixement i de la formació del seu personal i del professorat de tots els nivells d'ensenyança. La Universitat de València fomenta la investigació, tant bàsica com aplicada, i el desenrotllament científic i tecnològic. Així mateix, amb les garanties de racionalitat i universalitat que li són pròpies, és una institució difusora de cultura en el si de la societat. La Universitat de València facilita, estimula i acull les activitats intel·lectuals i crítiques en tots els camps de la cultura i del coneixement.»  
  
L'Institut Valencià d'Art Modern (IVAM) és una entitat de dret públic adscrita a la Conselleria d'Educació, Cultura i Esports de la Generalitat Valenciana, creada per la Llei 9/1986, de 30 de desembre, de la Generalitat Valenciana, que gaudeix de personalitat jurídica pròpia i d'autonomia econòmica i administrativa per a la realització dels seus fins.  
L'Institut Valencià d'Art Modern (IVAM) té per objecte el desenrotllament de la política cultural de la Generalitat Valenciana quan concernix al coneixement, tutela, foment i difusió de l'art modern, i que per al compliment dels seus fins té com a funcions pròpies entre altres: organitzar i dur a terme exposicions d'art modern així com activitats culturals encaminades al coneixement i la difusió de l'art modern. El seu programa d'activitats inclou l'exhibició dels seus fons artístics, l'organització d'exposicions temporals i l'edició de catàlegs i altres publicacions que aprofundeixen en els temes tractats en aquestes mostres, així com la celebració de conferències, cursos, tallers i concerts relacionats amb les exposicions organitzades i amb altres camps de l'art actual.  
  
II. Que ambdós parts desitgen concertar un acord de col·laboració amb fins de cooperar en l'estudi, la investigació, la recuperació i la difusió de l'art modern i contemporani.  
  
En virtut d'allò que s'ha exposat, les parts acorden subscriure el present conveni marc de col·laboració d'acord amb les següents  
  
CLÀUSULES  
  
Primera. Objecte  
Aquest conveni té per objecte regular la col·laboració entre la Universitat de València i l'Institut Valencià d'Art Modern (IVAM) a fi de col·laborar en aspectes de formació, investigació, innovació, participació i divulgació cultural.  
  
Segona. Convenis específics  
Per a desplegar aquest conveni marc, podran elaborar-se convenis específics en què s'arrepleguen projectes o programes d'actuació concreta i en els quals, en tot cas, es determinaran les finalitats proposades, el programa de treball i els mitjans necessaris per a portar-los a terme.  
  
  
Tercera. Obligacions de les parts  
1. La Universitat de València i l'Institut Valencià d'Art Modern (IVAM) es comprometen a col·laborar en les activitats de formació, investigació i innovació, de participació i divulgació cultural, d'acord amb els convenis específics que s'acorden cada any per part de la comissió mixta i de mutu acord.  
2. La Universitat de València i l'Institut Valencià d'Art Modern (IVAM) es comprometen a col·laborar en la difusió de les seues respectives programacions i activitats culturals.  
3. La Universitat de València i l'Institut Valencià d'Art Modern (IVAM) es comprometen a facilitar el préstec dels seus fons d'art i de patrimoni històric artístic sense que s'apliquen les taxes de préstec establides.  
  
Quarta. Comissió mixta  
Per al desenvolupament adequat d'aquest acord, es constituirà una comissió mixta, composta per una representació paritària de cada una de les parts, designada a aquest efecte per cada entitat, que tindrà com a funcions la programació, seguiment i valoració de les activitats derivades d'aquest conveni. Formaran part d'aquesta comissió el director o directora gerent de l'Institut Valencià d'Art Modern (IVAM) i el vicerector o vicerectora de Cultura de la Universitat de València o en qui es delegue.  
Els acords de la comissió mixta, s'arreplegaran en les actes de les reunions de les què s'expediran dos còpies, quedant un exemplar en poder de cada un dels respectius òrgans directius  
  
Quinta. Principis d'actuació  
La Universitat de València i l'Institut Valencià d'Art Modern - IVAM actuaran i es relacionaran en tot moment d'acord amb els principis de bona fe i de confiança legítima.  
  
Sexta. Finançament  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en l'execució i el desplegament, no podrà comportar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
Sèptima. Duració  
El present conveni obliga les parts des de la data de la seua firma, i tindrà una vigència d'un any, renovable tàcitament per períodes iguals.  
  
  
Octava. Causes de resolució  
Aquest conveni s'extingirà per qualsevol de les causes següents:  
- El mutu acord de les parts firmants.  
- La decisió d'una de les parts firmants d'aquest conveni amb la denúncia prèvia expressa i per escrit a les altres parts amb una antelació d'un mes a la data prevista per a la seua renovació.  
En tot cas, les parts es comprometen a finalitzar el desplegament de les accions ja iniciades en el moment de notificació de la denúncia.  
  
La resolució d'aquest conveni haurà de concretar els efectes dels convenis específics que s'hagen subscrit per a desplegar-lo i que estiguen vigents en eixe moment.  
  
Novena. Règim jurídic del conveni  
Aquest conveni té caràcter administratiu i es regirà pel que estableixen les seues clàusules o, a falta d'això, pel que estableix la normativa general. La resolució de les controvèrsies que puguen plantejar-se sobre la interpretació i execució del present conveni hauran de resoldre's de mutu acord entre les parts, a través de la comissió mixta. Si no es pot arribar al mencionat acord, les possibles controvèrsies hauran de ser resoltes, de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa.  
  
  
De conformitat amb el que antecedeix, en exercici de les facultats que són titulars cada un dels firmants, subscriuen aquest acord en tots els seus fulls, per duplicat i a un sol efecte a València el dia 4 de juny de 2015.  
  
Per la Universitat de València, Esteban Morcillo Sánchez.  
Per l'Institut Valencià d'Art Modern - IVAM, José Miguel García Cortés.